РЕГЛАМЕНТ (ЕО) № 1081/2008 НА КОМИСИЯТА
от 4 ноември 2008 година
за отмяна на Регламент (ЕИО) № 2968/79 за определяне на подробни правила за осигуряване на административна помощ във връзка с износа на меко узряло краве сирене, което отговаря на условията за специално третиране при внос в страна, която не е членка и Регламент (ЕИО) № 1552/80 за определяне на подробни правила за осигуряване на административна помощ във връзка с износа на някои сирена, отговарящи на условията за специално третиране при внос в Австралия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 172, параграф 2 във връзка с член 4 от него,
като има предвид, че:
(1)
В член 172, параграф 1 от Регламент (ЕО) № 1234/2007, който отменя Регламент (ЕИО) № 2931/79 на Съвета (2), считано от 1 януари 2008 г., се предвижда, че при износ на земеделски продукти, които могат съгласно споразуменията, сключени от Общността, да се ползват със специални преференции при внос в трета страна, ако са спазени определени условия, компетентните органи на държавите-членки трябва да издадат, при поискване и след съответните проверки, документ, удостоверяващ, че условията са спазени. В съответствие с посочения регламент регламенти (ЕИО) № 2968/79 (3) и (ЕИО) № 1552/80 (4) на Комисията изискват от износителите да представят сертификат, удостоверяващ, че сиренето отговаря на определението в посочените регламенти, за да могат да имат свободен и неограничен достъп съответно до САЩ и Австралия.
(2)
Компетентните органи на САЩ по отношение на вноса потвърдиха, че при внос контролират класификацията на тези сирена с помощта на визуални проверки и лабораторни анализи на извадки и че сертификатът, посочен в член 1 от Регламент (ЕИО) № 2968/79, повече не се изисква.
(3)
В същия контекст австралийските компетентни органи потвърдиха, че за да позволят неограничен по отношение на количествата внос на някои видове сирена от Общността, посочени в член 1 от Регламент (ЕИО) № 1552/80, повече няма да изискват сертификат за идентификация и произход.
(4)
Поради това Регламент (ЕИО) № 2968/79 и Регламент (ЕИО) № 1552/80 следва да бъдат отменени.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2968/79 и Регламент (ЕИО) № 1552/80 се отменят.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 ноември 2008 година.